Reeva se ouers verwelkom paroolbesluitBarry en June Steenkamp, Reeva se ouers, tydens Pistorius se moordverhoor. (Foto: Antoine de Ras/Independent Newspapers/ Pool) Die vermoorde Reeva Steenkamp se ouers, June en Barry, het Vrydag die besluit verwelkom om haar moordenaar, Oscar Pistorius, nog agter tralies te hou. Pistorius het Vrydagmiddag gehoor dat sy aansoek om parool van die hand gewys is. Tania Koen, regsverteenwoordiger van Reeva se ouers, het aan joernaliste buite die Atteridgeville-gevangenis in Pretoria gesê dat hulle in kennis gestel is oor die paroolraad se besluit en dat Pistorius weer oor ŉ jaar aansoek om parool kan doen. June en Barry, wat vroeër vandag Pistorius se vrylating teëgestaan het, het gesê hulle glo nie die oudatleet se weergawe van gebeure op die dag van hulle dogter se dood nie. Hulle voer ook aan dat hy geen berou getoon het nie, daarom verwelkom hulle die paroolraad se besluit. “Hoewel ons die besluit verwelkom, is daar vandag geen rede vir feesviering nie. Ons mis Reeva verskriklik en sal vir die res van ons lewens so voel,” het Koen namens die Steenkamp-gesin gesê. “Ons glo in geregtigheid en hoop dat dit voortgaan om te seëvier.” Die departement van korrektiewe dienste het vroeër gesê dat Pistorius se parool afgekeur is omdat hy “nie die minimum aanhoudingstydperk voltooi” het nie.